มูลนิธิอนุรักษ์พระราชวังพญาไท

**มูลนิธิอนุรักษ์พระราชวังพญาไท ในพระอุปถัมภ์ [[สมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา|สมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดี]]** เป็นมูลนิธิที่จัดตั้งขึ้นเพื่ออนุรักษ์และบูรณะพระราชวังพญาไท ยกระดับจากชมรมคนรักวัง 

## ประวัติ
พระราชวังพญาไทได้รับการขึ้นทะเบียนเป็นโบราณสถานโดยกรมศิลปากร เมื่อวันที่ 12 มกราคม พ.ศ. 2522 แต่เนื่องจากถูกใช้งานอย่างต่อเนื่องมาโดยตลอดและขาดการดูแลเอาใจใส่อย่างที่ควรจะเป็นม ทำให้พระราชวังเสื่อมโทรมลง และเนื่องจากการบูรณะพระราชวังจำเป็นต้องใช้ช่างที่มีฝีมือประณีต และต้องค้นคว้ารูปแบบเดิมของอาคารและห้องต่าง ๆ ทำให้ต้องใช้เงินเป็นจำนวนมาก กลุ่มข้าราชการภายในโรงพยาบาลพระมงกุฎเกล้า สังกัดกรมแพทย์ทหารบก และคณะข้าราชบริพารในพระบาทสมเด็จพระมงกุฎเกล้าเจ้าอยู่หัว จึงรวมตัวกันจัดงานวันอนุรักษ์โบราณสถานพระราชวังพญาไทครั้งแรกขึ้น เมื่อวันที่ 11 พฤศจิกายน พ.ศ. 2537 ที่หอประชุมมหาวิทยาลัยหัวเฉียวเฉลิมพระเกียรติ จังหวัดสมุทรปราการ โดยได้นำรายได้จากการจัดงานดังกล่าวมาบูรณะพระตำหนักเมขลารูจี ต่อมาเมื่อวันที่ 5 มกราคม พ.ศ. 2540 คณะบุคคลดังกล่าวได้จัดงานวันอนุรักษ์โบราณสถานพระราชวังพญาไท ครั้งที่ 2 ในชื่อ "ชิมไวน์ ชมวัง ฟังเพลง" โดยมีผู้สนับสนุนโครงการบูรณะพระราชวังพญาไทเป็นจำนวนมาก คณะบุคคลดังกล่าวจึงยกระดับขึ้นจัดตั้งเป็น **ชมรมคนรักวัง** โดยประชุมครั้งแรกเมื่อวันที่ 3 เมษายน ปีเดียวกัน เพื่อดำเนินโครงการบูรณะพระราชวังพญาไทให้สำเร็จ โดยภายหลังนั้น สมเด็จพระเจ้าบรมวงศ์เธอ เจ้าฟ้าเพชรรัตนราชสุดา สิริโสภาพัณณวดี กรมพระนครปฐมบรมขัตติยานี มหาธีรราชธิดา ทรงรับชมรมไว้ในพระอุปถัมภ์เมื่อปี พ.ศ. 2544

อย่างไรก็ตาม การดำเนินงานของชมรมคนรักวังยังคงประสบปัญหาการขาดทุนทรัพย์ในการดำเนินงาน เนื่องจากยังไม่ได้จดทะเบียนเป็นนิติบุคคลตามประมวลกฎหมายแพ่งและพาณิชย์ คณะกรรมการชมรมจึงหารือจัดตั้ง **มูลนิธิอนุรักษ์พระราชวังพญาไท** โดยมีวัตถุประสงค์เพื่อหารายได้บูรณะพระราชวังพญาไทเช่นเดิม โดยสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา ทรงรับมูลนิธิฯ ไว้ในพระอุปถัมภ์เช่นเดียวกันเมื่อวันที่ 15 กรกฎาคม พ.ศ. 2549 พร้อมทั้งพระราชทานทุนก่อตั้งมูลนิธิฯ อีกด้วย การจัดตั้งมูลนิธิฯ ดำเนินการตั้งแต่เดือนพฤศจิกายนปีเดียวกัน จนกระทั่งกระทรวงมหาดไทยรับจดทะเบียนจัดตั้งมูลนิธิฯ เมื่อวันที่ 3 มกราคม พ.ศ. 2550

## การดำเนินงาน
มูลนิธิอนุรักษ์พระราชวังพญาไทมีวัตถุประสงค์หลักในการเผยแผ่พระเกียรติคุณของพระบาทสมเด็จพระมงกุฎเกล้าเจ้าอยู่หัว และจัดกิจกรรมต่าง ๆ เพื่อหารายได้สมทบทุนอนุรักษ์พระราชวังพญาไท สำหรับการจัดทำเป็นพิพิธภัณฑสถาน โดยงานที่มูลนิธิหรือชมรมคนรักวังเคยจัดขึ้นเพื่อหารายได้ เช่น

* การแสดงมหาอุปรากร "มัทนา" ซึ่งอาศัยเค้าโครงจากบทพระราชนิพนธ์ในรัชกาลที่ 6 เรื่องมัทนะพาธา ณ ศูนย์วัฒนธรรมแห่งประเทศไทย จัดแสดงทั้งหมด 3 รอบ คือ
** รอบปฐมทัศน์ วันที่ 16 กุมภาพันธ์ พ.ศ. 2544 โดยพระบาทสมเด็จพระวชิรเกล้าเจ้าอยู่หัว ขณะดำรงพระราชอิสริยยศสมเด็จพระบรมโอรสาธิราชฯ สยามมกุฎราชกุมาร เสด็จพระราชดำเนินมาทรงเป็นองค์ประธานทอดพระเนตร
** รอบกาลา วันที่ 17 กุมภาพันธ์ พ.ศ. 2544 โดยสมเด็จพระเจ้าบรมวงศ์เธอ เจ้าฟ้ากัลยาณิวัฒนา กรมพระนราธิวาสราชนครินทร์ บดินทรเชษฐภคินี เสด็จมาทรงเป็นองค์ประธานทอดพระเนตร
** รอบพิเศษ วันที่ 19 กุมภาพันธ์ พ.ศ. 2544 โดยสมเด็จเจ้าฟ้าฯ กรมพระนครปฐมบรมขัตติยานี มหาธีรราชธิดา เสด็จมาทรงเป็นองค์ประธานทอดพระเนตร
* การจัดแสดงดนตรีคลาสสิกในพระที่นั่งเทวราชสภารมย์ หรือในบริเวณต่าง ๆ ของพระราชวังพญาไท

## ดูเพิ่ม

* พระราชวังพญาไท

## อ้างอิง

## แหล่งข้อมูลอื่น

* 
* ประวัติของชมรมและมูลนิธิ

อนุรักษ์พระราชวังพญาไท